En yngre mand begik mandag aften ved halvnitiden røveri mod en kiosk på Sjællandsgade i Aalborg. Røveren truede med en kniv og slap afsted med 5-6000 kroner fra kassen. Gerningsmanden er formentlig mellem 20 og 24 år, 175-178 centimeter høj og spinkel af bygning. Han bar ved røveriet en sort elefanthue, en sort trøje med en lynlås foran og blå cowboy- eller skaterbukser. - Det specielle og mest kendetegnende ved gerningsmanden er et hvidt "K" på den ene baglomme af bukserne, fortæller vagtchef Henrik Bech fra Nordjyllands Politi til TV2/Nord. Politiet kan kontaktes på telefonnummer 114.
En kiosk i Aalborg blev mandag aften udsat for væbnet røveri. Røveren slap afsted med 5-6000 kroner.